ߛߙߍߥߊ

ߛߙߍߥߊ ߥߟߊ߫ ߘߏ߲߬ߛߏ߬ ߛߙߍ (ߢߜ߭ߊ߬ߙߊ) ߦߋ߫ ߡߊ߲߬ߘߋ߲߫ ߝߐߟߌߟߊ ߛߎ߯ߦߊ ߘߏ߫ ߟߋ߬ ߘߌ߫ ߡߍ߲ ߠߎ߬ ߕߍ߫ ߡߐ߱ ߛߎ߯ߦߊ߫ ߜߘߍ߫ ߡߊߕߐ߮ ߟߊ߫ ߘߏ߲߬ߛߏ ߟߎ߬ ߞߐ߫߸ ߞߵߊ߬ ߟߊߥߟߌ߬ ߏ߬ ߟߎ߬ ߟߝߊߘߌ߲ߧߊ ߣߴߊ߬ߟߎ߫ ߕߐ߮ ߟߊߓߐ ߡߊ߬ ߡߊ߲߬ߘߋ߲߫ ߖߡߊߣߊ ߟߎ߬ ߞߣߐߟߊ ߘߐ߫. 

ߊ߬ߟߋ ߘߊߡߌ߬ߣߊ߬ߣߍ߲߫ ߦߋ߫ ߥߊ߯ߕߌ ߣߌ߫ ߢߊ ߡߍ߲ ߡߊ߬߸ ߏ߬ ߡߊߟߐ߲ߣߍ߲߫ ߕߍ߫ ߒ߬ ߓߟߏ߫ ߡߎߣߎ߲߬߸ ߊ߬ ߞߏ߬ߣߌ߲ ߟߐ߲ߣߍ߲߫ ߦߋ߫ ߞߴߊ߬ ߦߋ߫ ߡߊ߲߬ߘߋ߲߫ ߞߘߐ߬ߞߘߐ߬ߡߊ߲߫ ߞߏ ߟߋ߬ ߘߌ߫. ߣߌ߫ ߖߋ߬ߟߌ ߟߎ߬ ߦߋ߫ ߞߏߙߊ ߟߋ߬ ߝߐ߫ ߟߊ߫ ߞߊ߬ ߡߊ߲߬ߛߊ ߟߎ߬ ߡߊߕߐ߯߸ ߒ߬ߓߊ߬ ߘߏ߲߬ߛߏ ߟߎ߬ ߕߊ ߦߋ߫ ߞߏ߬ߣߌ߲ ߠߋ߬ ߘߌ߫߸ ߊ߬ߟߎ߬ ߦߋ߫ ߘߏ߲߬ߛߏ ߟߎ߬ ߡߓߊߟߌߡߊ߫ ߟߊ߫ ߡߍ߲ ߠߊ߫ ߛߐ߲߬. 

ߘߐ߬ߝߐ 
ߡߊ߲߬ߘߋ߲߫ ߞߘߐ߬ߡߊ߲ ߘߐ߫߸ ߡߊ߲߬ߘߋ߲߫ ߗߍ߭ ߓߍ߯ ߕߘߍ߬ ߦߋ߫ ߘߏ߲߬ߛߏ ߟߋ߬ ߘߌ߫ ߞߐߘߍ߫. ߥߊ߯ߕߌ ߏ߬ ߟߊ߫߸ ߡߊ߲߬ߘߋ߲߬ߞߊ ߟߎ߬ ߕߘߍ߬ ߦߴߊ߬ߟߎ߫ ߢߐ߲߮ ߛߊ߲ߞߊߢߐ߲߯ߦߊ߫ ߟߊ߫ ߝߊ߰ߟߌ ߟߋ߬ ߟߊ߫߸ ߊ߬ ߣߌ߫ ߞߵߊ߬ߟߎ߫ ߟߊ߫ ߘߎߢߊ߫ ߘߐߕߍ߰ ߘߊ߬ߟߎ߫ ߟߎ߫ ߢߌߣߌ߲ ߞߊ߲߬߸ ߡߍ߲ ߠߎ߬ ߘߌ߫ ߝߊ߰ߟߌ ߣߐ߰ߦߴߊ߬ߟߎ߫ ߡߊ߬ ߊ߬ ߣߌ߫ ߞߵߊ߬ߟߎ߫ ߟߊߞߊ߲ߘߊ߫ ߢߊ߲ߝߋ߲ ߠߎ߬ ߣߌ߫ ߛߊ߭ (ߘߎ߰ߡߊ߬ߝߋ߲) ߟߎ߬ ߡߊ߲߬ߕߙߐ ߟߎ߬ ߡߊ߬. 

ߏ߬ ߟߋ ߞߵߊ߬ ߞߍ߫ ߛߙߍߥߊ ߟߎ߬ ߟߊߘߊ߲߫ ߘߊ߫ ߞߵߏ߬ ߟߎ߫ ߞߴߊ߬ߟߎ߫ ߖߋߦߌߡߊ (ߛߋ߲߬ߘߏ߲߬ߢߐ߲߮) ߘߌ߫߸ ߡߍ߲ ߠߎ߬ ߘߴߊ߬ߟߎ߫ ߟߊ߫ ߘߐ߬ߝߐ] ߟߎ߬ ߢߊߢߌߣߌ߲߫ ߞߵߊ߬ߟߎ߬ ߟߊߞߊ߬ߟߌ߫ ߡߌ߬ߙߌ߲߬ߘߌ ߟߎ߬ ߢߍ߫. ߏ߬ ߟߋ ߞߵߊ߬ ߞߍ߫ ߛߙߍߥߊ ߟߎ߬ ߛߌߦߊߦߊ߫ ߘߊ߫ ߝߎߚߎ߫ ߝߏ߫ ߞߊ߬ ߘߊ߲߬ߠߊߕߊ߬ߡߌ߲߬߸ ߣߴߊ߬ ߡߊ߫ ߢߊ߬ ߡߌ߬ߙߌ߲߬ߘߌ ߝߣߍ߬ߝߣߍ ߟߎ߬ ߞߍ ߡߊ߬ ߘߏ߲߬ߛߏ ߘߌ߫. 

ߛߎߡߊߥߙߏ߫ ߕߟߋ ߣߌ߫ ߛߏ߲߬ߖߘߊ߬ ߕߟߋ 
ߛߎߡߊߥߙߏ߫ ߕߟߋ
ߕߏ߫ ߞߍ߫ ߘߊ߫ ߞߏ ߞߊ߲߬ ߊ߬ ߘߊߞߘߐ߫ ߕߋ߲߬ ߠߋ߬ ߝߎߚߎ߫ ߝߏ߫ ߞߊ߬ ߛߎߡߊߥߙߏ߫ ߞߊ߲ߕߍ߫ ߕߟߋ ߛߋ߫߸ ߘߊ߬ߡߊ߲߬ߛߊ߫ ߏ߬ ߓߘߊ߫ ߣߊ߬ ߡߊ߲߬ߘߋ߲߬ ߞߐ߲ߛߐ߲ߧߊ߫ ߞߵߊ߬ ߞߴߊ߬ ߟߊ߫ ߥߙߎߣߍ ߘߌ߫߸ ߊ߬ ߞߊ߬ ߕߙߐߦߊ߫ ߛߘߍߡߊ߲߫ ߠߎ߫ ߟߊ߫ ߡߊ߲߬ߘߋ߲߬ߞߊ ߟߎ߬ ߞߊ߲߬ ߕߋ߲߬ ߝߛߊߦߌ߫߸ ߞߏ߬ߣߌ߲߬ ߊ߬ߟߋ ߟߋ߬ ߝߣߊ߫ ߞߍ߫ ߘߊ߫ ߛߊߓߎ߫ ߘߌ߫ ߡߊ߲߬ߘߋ߲߫ ߞߵߊ߬ ߓߟߏ ߟߴߊ߬ ߝߊ߫ ߞߣߐ ߞߊ߲߬. 

ߛߎߡߊߥߙߏ߫ ߣߊ߬ߣߍ߲ ߡߊ߲߬ߘߋ߲߫ ߕߘߍ߬ ߟߊ߫ ߛߌ߰ߝߊ߬ߘߌ߬ ߛߎ߮ ߏ߬ ߘߐ߫߸ ߊ߬ ߞߵߊ߬ ߦߋ߫ ߜߟߍ߬ߦߊ߬ ߞߋߟߋ߲߫ ߔߋߛߊ ߡߍ߲ ߦߋ߫ ߡߊ߲߬ߘߋ߲߬ ߡߌߙߌ߲ߘߌ ߟߎ߬ ߞߊ߲߬߸ ߏ߬ ߟߋ ߦߋ߫ ߘߏ߲߬ߛߏ߬ߦߊ ߘߊ߲߬ߠߊߕߊ߬ߡߌ߲߬ߣߍ߲ ߘߌ߫ ߡߍ߲ ߓߘߊ߫ ߡߌ߬ߙߌ߲߬ߘߌ ߞߐ߲ߞߐ߫ ߞߊ߬ ߥߴߊ߬ ߛߋ߫ ߊ߬ ߘߊ߲߭ ߠߊ߫. 

ߛߎߡߊߥߙߏ߫ ߞߊ߬ ߝߍ߬ߙߍ ߡߍ߲ ߦߋ߫ ߞߐ߲ߞߐ ߏ߬ ߓߊߛߌ߫ ߝߋ߲ ߘߌ߫߸ ߏ߬ ߟߋ ߞߍ߫ ߘߊ߫ ߘߏ߲߬ߛߏ ߟߎ߬ ߦߙߌߞߊ ߟߊߘߐ߯ߦߊ ߘߌ߫ ߝߎߍ߲߫߸ ߞߊ߬ ߘߏ߲߬ߛߏ߬ ߞߋߟߋ߲߫ ߞߋߟߋ߲߫ ߓߐ߫ ߟߎߓߊ ߟߎ߬ ߓߍ߯ ߞߣߐ߫߸ ߡߍ߲ ߠߎ߬ ߞߍߕߐ߫ ߦߋ߫ ߟߎ ߏ߬ ߡߊ߲߬ߝߋ߲߬ߞߏ ߢߊ߬ ߟߊ߫߸ ߞߊ߬ ߖߊ߬ߡߊ ߕߐ߬ ߕߏߣߍ߲ ߠߎ߬ ߟߐ߬ ߛߍ߬ߣߍ ߟߊ߫. 

ߛߙߍߥߊ߫ ߞߏ ߡߊ߬ߘߎ߮ ߝߣߊ߫ ߘߐ߫߸ ߞߊ߬ ߞߋߟߋ߲߫ ߞߋߟߋ߲߫ ߓߐ߫ ߞߊ߬ߝߏ߬ߓߏߟߏ߲ ߠߎ߬ ߓߍ߯ ߘߐ߫߸ ߣߌ߫ ߡߍ߲ ߠߎ߬ ߝߊ߲߭ ߡߊ߲ߓߏ߲߬ ߞߵߏ߬ ߟߎ߫ ߝߌ߬ߟߊ ߘߍ߬ ߞߋߟߋ߲߫ ߠߊ߫߸ ߡߍ߲ ߠߎ߬ ߦߋ߫ ߡߊߞߟߌ߫ ߟߊ߫ ߞߊ߬ߝߏ߬ߓߏߟߏ߲ ߘߊ߲߬ߞߎ߲߬ߛߐ ߣߴߊ߬ ߛߌ߲߬ߓߏ߲߬ߛߌ ߟߎ߬ ߘߌ߫ ߞߍ߬ߣߍ߲߸ ߊ߬ ߣߌ߫ ߜߟߏ߬ߡߊ߬ߓߏ߲ ߠߎ߬ ߘߐ߫.

ߛߙߍߥߊ ߕߐ߭ ߡߍ߲ ߠߎ߬ ߓߐ߫ ߘߴߏ߬ ߞߐ߫߸ ߊ߬ ߞߵߏ߬ ߟߎ߫ ߦߟߍ߬ߡߊ߲߫ ߞߵߊ߬ߟߎ߫ ߞߍ߫ ߛߣߍ߬ ߖߋߟߌ ߟߎ߬ ߘߌ߫߸ ߡߍ߲ ߠߎ߬ ߟߐ߬ ߘߊ߫ ߛߍ߬ߣߍ߫ ߛߊ߰ߡߐ߮ (ߛߣߍ߬ߞߍ߬ߟߊ ߡߍ߲ ߦߋ߫ ߛߍ߬ߣߍ ߛߌߦߊߡߊ߲ ߞߍ߫ ߟߊ߫ ߞߊ߬ ߛߎ߬ߡߊ߲߬ߓߊ ߓߐ߫) ߟߎ߬ ߡߊߕߐ߯ ߟߊ߫ ߛߐ߲߬ ߞߵߊ߬ߟߎ߫ ߟߐ߬ ߊ߬ߟߎ߬ ߘߐߖߊ߬ ߟߊ߫ ߓߘߍߞߍ߭߸ ߒ߬ߓߊ߬ ߏ߬ ߟߋ ߞߍ߫ ߘߊ߫ ߖߋ߬ߟߌ ߛߎ߯ߦߊ߫ ߞߎߘߊ߫ ߟߊߘߊ߲ߣߍ߲ ߘߌ߫ ߡߊ߲߬ߘߋ߲߫ ߛߊ߫. 

ߛߏ߲߬ߖߘߊ߬ ߕߟߋ 
ߛߎߡߊߥߙߏ߫ ߕߏ߫ ߘߊ߫ ߛߌ߲߬ߝߏ߲߬ߧߊ߬ߟߌ ߏ߬ ߟߋ ߘߊߞߘߐ߫߸ ߏ߬ ߟߋ ߓߍ߲߬ ߘߊ߫ ߛߏ߲߬ߖߘߊ߬ ߞߐߛߊߦߌ ߡߊ߬ ߞߊ߬ ߓߐ߫ ߡߍ߭ߡߊ߬߸ ߏ߬ ߞߍ ߜߊ߬ߛߌ߬ߢߐ߲߰ߠߊ ߟߎ߬ ߘߊߡߌ߬ߣߊ߫ ߘߊ߫ ߤߊ߲߯ ߞߊ߬ ߥߊ߫ ߏ߬ ߞߎ߲߬ߘߏ߲߫ ߞߙߌߣߊ߬ ߞߟߊߓߍ߲ ߡߊ߬߸ ߛߎߡߊߥߙߏ߫ ߞߎ߲߭ ߕߏ߫ ߘߴߏ߬ ߡߍ߲ ߘߐ߫. 

ߛߏ߲߬ߖߘߊ߫ ߛߌ߰ߣߍ߲ ߝߊ߰ߡߊ߬ߦߊ ߟߴߏ߬ ߘߐ߫߸ ߏ߬ ߞߍ߫ ߘߊ߫ ߡߌ߬ߙߌ߲߬ߘߌ ߦߟߌߡߊߘߌߦߊ ߞߏ߫ ߘߌ߫ ߡߍ߲ ߘߌ߫ ߛߋ߫ ߟߊ߲߬ߘߊ ߟߎ߬ ߟߊߛߊ߬ߦߌ߬ ߟߴߊ߬ ߢߊߞߘߐ ߡߊ߬. ߓߊߏ߬ ߊ߬ߟߎ߫ ߕߘߍ߬ ߦߋ߫ ߛߎߡߊߥߙߏ߫ ߕߊ ߏ߬ ߞߊ߲߬ ߊ߬ ߢߍߛߌߟߊ߲ߢߍ ߟߋ߬ ߞߊ߲߬߸ ߓߊߏ߬ ߛߎߡߊߥߙߏ߫ ߝߣߊ߫ ߞߊ߬ ߖߡߊ߬ߣߊ ߡߐ߰ ߡߊߖߌ߰ߣߍ߲ ߠߎ߬ ߟߋ߬ ߟߐ߬ ߊ߬ ߟߊ߫ ߖߊ߬ߡߊߙߌ ߟߊߓߏ߬ߙߌ߬ ߟߊ߫ ߡߊ߲߬ߘߋ߲߬ߞߊ ߟߎ߬ ߞߊ߲߬. 

ߞߏ߬ߣߌ߲߬ ߛߏ߲߬ߖߘߊ߫ ߞߊ߬ ߛߎߡߊߥߙߏ߫ ߟߊ߫ ߛߊ߬ߙߌ߬ߦߊ߬ ߢߌߡߊ ߓߍ߯ ߕߏ߫ ߟߋ߬ ߊ߬ ߢߊ߫ ߞߘߐ ߡߊ߬߸ ߥߟߊ߫ ߞߵߊ߬ߟߎ߫ ߡߊߦߟߍ߬ߡߊ߲߫ ߣߍ߲߯ߞߍ߫߸ ߏ߬ ߟߋ ߞߵߊ߬ ߕߏ߫ ߛߊ߫ ߞߐ߲ߞߐ ߓߐ߫ ߘߊ߫ ߡߊ߲߬ߘߋ߲߫. ߡߐ߰ߓߊ ߟߎ߬ ߝߣߊ߫ ߣߵߊ߬ ߦߋ߫ ߟߊ ߛߎߡߊߥߙߏ߫ ߟߊ߫ ߛߊ߬ߙߌ߬ߦߊ߬ ߞߘߐ ߟߎ߬ ߡߊߦߟߍ߬ߡߊ߲߬ ߟߐ߯ ߕߍ߫ ߡߊ߲߰ߖߘߊ߫ ߟߊ߫߸ ߊ߬ߟߎ߬ ߝߣߊ߫ ߞߵߊ߬ ߡߊߕߋ߰ߙߎ߬ ߞߊ߲ ߞߴߊ߬ ߝߐ ߘߴߊ߬ ߡߊ߫ ߛߐ߲߬ ߞߏ߫ ߛߎߡߊߥߙߏߣߍ߲߫ ߘߊߘߐߘߌ߸ ߏ߬ ߟߋ ߞߍ߫ ߘߊ߫ ߝߊ ߕߎ߬ߡߊ ߘߌ߫ ߛߊ߫. 

ߛߙߍߥߊ ߟߊ߫ ߝߐߟߌߝߋ߲ 
ߛߙߍߥߊ ߟߎ߬ ߟߊ߫ ߝߐߟߌߝߋ߲ ߦߋ߫ ߞߏ߬ߣߌ߲ ߠߋ߬ ߘߌ߫. ߊ߬ߟߋ ߣߌ߫ ߓߐ߬ߟߐ߲ ߣߌ߫ ߞߏߙߊ ߓߍ߯ ߦߋ߫ ߕߎ߬ ߟߊ߫ ߓߊ߬ߘߊ (ߝߍ ߟߊߕߋ߬ ߓߊߟߌ) ߟߋ߬ ߡߊ߬߸ ߞߊ߬ ߜߟߋ߬ߞߋ߬ ߓߎ߬ߟߊ߲߫ ߞߐ߫ ߞߙߎ߬ߣߍ߲ ߘߏ߫ ߛߐߙߐ߲߫ ߊ߬ ߘߐ߫߸ ߞߊ߬ ߣߊ߬ ߕߏ߫ ߜߏ߬ߟߏ߫ ߞߟߏߣߍ߲߫ ߡߏߦߌߡߏߦߌߣߍ߲ ߘߏ߫ ߛߊ߬ߡߊ߲߬ ߠߊ߫ ߞߵߏ߬ ߞߍ߫ ߜߋ߬ߙߋ߫ ߘߊ߲ߘߐ߫ ߘߌ߫. 

ߘߊ߲߬ߝߘߊ߬ߓߐ ߡߍ߲ ߦߋ߫ ߡߊ߲߬ߘߋ߲߬ ߝߐߟߌߝߋ߲߫ ߛߊ߬ߓߊ ߏ߬ ߟߎ߬ ߕߍ߫߸ ߏ߬ ߟߋ ߦߴߊ߬ߟߎ߫ ߖߎ߬ߟߎ ߦߙߌߞߊ ߘߌ߫߸ ߊ߬ ߣߌ߫ ߕߎ߬ߡߊ߬ߘߐ߫ ߊ߬ߟߎ߫ ߕߎ߬ ߢߊ ߣߌ߫ ߝߊߙߊ߲ߛߊߘߌ߫ ߜߘߍ߫ ߟߎ߫ ߒߠߋ ߕߴߛߋ߫ ߡߍ߲ ߝߊߙߊ߲ߝߊ߯ߛߌ߫ ߟߊ߫ (ߌ ߟߊ߫ ߡߊ߬ߜߍ߲ ߞߊ߬ߣߌ߲߬ߣߍ߲߫߸ ߊ߬ ߦߋ߫ ߞߍ߫ ߟߊ߫ ߘߌ߬؟). ߓߐ߬ߟߐ߲ ߦߋ߫ ߖߎ߬ߟߎ߫ ߛߊ߬ߓߊ߫ ߟߋ߬ ߘߌ߫߸ ߞߏߙߊ ߖߎ߬ߟߎ ߞߊߛߌߦߊ߫ (ߖߋ߬ߟߌ߫؟)߸ ߒ߬ߓߊ߬ ߞߏ߬ߣߌ߲ ߦߋ߫ ߖߟߎ߬ ߟߏ߯ߟߎ߫ ߟߋ߬ ߘߌ߫. ߡߌ߬ߘߊ߬ ߦߙߐ߫ ߝߌ߬ߟߊ߬ ߦߴߊ߬ ߟߊ߫߸ ߛߙߍߥߊ ߦߴߊ߬ ߡߌ߬ߘߊ߬ ߟߴߏ߬ ߟߋ ߡߊ߬ ߞߊ߬ ߕߏ߫ ߖߎ߬ߟߎ ߟߎ߬ ߡߊߛߊ߬ߡߊ߲߬ ߠߊ߫, ߞߏ߬ߣߌ߲߬ ߝߐ߬ߟߊ ߦߋ߫ ߞߏ߬ߦߌ߬ߣߍ߲߬ ߞߎ߲ߓߊ ߘߏ߫ ߓߌ߬ߟߊ߬ ߟߴߊ߬ ߓߟߏ ߟߊ߫ ߞߊ߬ ߕߏ߫ ߓߊ߬ߘߊ ߡߊߜߊ߬ߛߌ߬ ߟߴߏ߬ ߟߊ߫.

ߒ߬ߓߊ߬ ߛߙߍߥߊ ߦߴߏ߬ ߟߋ ߞߍ߫ ߟߊ߫ ߞߊ߬ ߘߏ߲߬ߛߏ ߟߎ߫ ߡߊߕߐ߯ ߞߵߊ߬ߟߎ߫ ߘߐߓߏ߲߫ ߞߊ߬ ߛߌߙߌ߲ (ߕߏ߬ߟߌ߸ ߕߊ߬ߟߌ) ߘߏ߫ ߟߎ߫ ߘߐߓߍ߲߬ ߞߵߏ߬ ߓߍ߲߬ ߡߊ߲߬ߘߋ߲߬ߡߏ߬ߙߌ߫ ߣߌ߫ ߞߏ߲ߞߏ߫ ߛߏ߬ߓߏ ߟߎ߬ ߡߊ߬߸ ߞߵߏ߬ ߟߎ߫ ߞߎ߲߬ߠߊ߬ߦߋߙߋ߲ ߘߌ߫ ߡߊ߲߬ߘߋ߲߬ߡߏ߬ߙߌ߫ ߣߌ߫ ߝߊ߬ߓߏߙߌ߫ ߟߎ߫ ߣߌ߫ ߡߊ߲߬ߓߌ߫ ߟߎ߫ ߡߊ߬߸ ߡߍ߲ ߠߎ߬ ߦߋ߫ ߤߊߞߟߌ߫ ߛߐߘߐ߲ ߞߏ߫ ߓߍ߫߸ ߦߟߍߡߊߞߏ߫ ߓߍ ߟߎ߬ ߘߌ߫. 

ߘߏ߲߬ߛߏ߬ ߕߏߟߏ߲ ߡߊ߲߬ߕߊ߬ߣߌ߲߬ ߠߊ߬ߓߐ ߟߎ߫ 
ߒ߬ߓߊ߬ ߣߌ߫ ߛߙߍߥߊ ߞߊ߬ ߘߏ߲߬ߛߏ ߘߏ߫ ߡߊߖߊ߬ߡߎ߲߬ ߖߊ߬ߡߊ ߘߐ߫ ߦߋ߲߬ ߡߍ߲ ߟߐ߲ߞߏ ߞߊߛߌߦߊ߫
ߦߌߟߡߊ:ߘߐ߲߬ߞߟߌ߬ߟߊ߬ߟߊ
ߦߌߟߡߊ:ߘߐ߲߬ߞߟߌ
ߦߌߟߡߊ:ߘߏ߲߬ߛߏ
ߦߌߟߡߊ:ߡߊ߲߬ߘߋ߲߫ ߟߊ߲߬ߘߊ ߟߎ߬